Document ID: 32010D0693

KOMISIJAS LĒMUMS
(2010. gada 22. jūlijs),
ar kuru izveido vienotu formātu otrajam dalībvalstu ziņojumam par to, kā tiek īstenota Eiropas Parlamenta un Padomes Direktīva 2004/42/EK, ar ko ierobežo gaistošo organisko savienojumu emisijas
(izziņots ar dokumenta numuru C(2010) 4955)
(2010/693/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 21. aprīļa Direktīvu 2004/42/EK, ar ko ierobežo gaistošo organisko savienojumu emisijas, kuras rada organisko šķīdinātāju izmantošana noteiktās krāsās, lakās un transportlīdzekļu galīgās apdares materiālos, un ar ko groza Direktīvu 1999/13/EK (1), un jo īpaši tās 7. pantu,
tā kā:
(1)
Saskaņā ar Direktīvas 2004/42/EK 3. panta 1. punktu dalībvalstīm jānodrošina, lai minētās direktīvas I pielikumā minētie produkti pēc minētās direktīvas II pielikumā norādītajiem termiņiem tiktu laisti tirgū šo dalībvalstu teritorijās tikai tad, ja gaistošo organisko savienojumu (turpmāk “GOS”) saturs nepārsniedz attiecīgās robežvērtības, kas arī noteiktas minētās direktīvas II pielikumā, un ja GOS saturs ir pareizi marķēts atbilstīgi minētās direktīvas 4. pantam.
(2)
Saskaņā ar Direktīvas 2004/42/EK 7. pantu dalībvalstīm, izmantojot Eiropas Komisijas izstrādātu vienotu [kopēju] formātu, jāziņo par to uzraudzības programmu rezultātiem, kas izveidotas saskaņā ar minētās direktīvas 6. pantu, un atļauto produktu kategorijām un daudzumiem.
(3)
Ar Komisijas Lēmumu 2007/205/EK (2) izveidoja formātu pirmajam ziņojumam par laikposmu no 2007. gada 1. janvāra līdz 31. decembrim. Ir jāizveido vienotais formāts otrajam ziņojumam, lai dalībvalstis varētu izpildīt savu pienākumu iesniegt ziņojumu par laikposmu no 2010. gada 1. janvāra līdz 31. decembrim.
(4)
Šajā lēmumā paredzētie pasākumi ir saskaņā ar atzinumu, ko sniegusi Direktīvas 2004/42/EK 12. panta 2. punktā minētā komiteja,
IR PIEŅĒMUSI ŠO LĒMUMU.
1. pants
Lai sagatavotu Direktīvas 2004/42/EK 7. pantā norādīto ziņojumu par laikposmu no 2010. gada 1. janvāra līdz 31. decembrim, dalībvalstis izmanto šā lēmuma pielikumā norādīto ziņojuma formātu.
2. pants
Šis lēmums ir adresēts dalībvalstīm.
Briselē, 2010. gada 22. jūlijā

Labels: 1
20
3
12
15